Badarság volna, ha most az újságírók szidásába fognánk itt, az iho, vagyis egy sajtótermék felületén, de az biztos, hogy tények, féligazságok, tévedések és hazugságok megfelelő keverésével és előadásával gyakorlatilag bármit lehet rossz (vagy éppen jó) színben feltüntetni, bármiből lehet kisebb botrányt kelteni.

Még csak az sem kell ehhez, hogy az újságírót feltétlenül rosszindulat vezesse, elég, ha érdekeset akar írni, és nem jár utána alaposan. Manapság pedig futótűzként veszi át a többi portál a „hírt”, esetleg kicsit torzul is, az olvasók jelentős része pedig nem kíváncsi a részletekre, a címet nézi csak, de azért arra van ideje, hogy megossza, ismerősei pedig máris jobban értenek a kérdéshez, mint a szakemberek, bár a szóban forgó cikkre sem kattintanak. Így nagyságrendekkel többen fogják leírni, gondolni azt, hogy „ezek hülyék”, mint ahány olvasóhoz eljutnak a valódi tények például ebben a cikkben.

Most éppen a MÁV-Start legújabb beszerzése, az emeletes Kiss motorvonatok vásárlása tűnik föl az online kiadványokban, méginkább az ezekre írt olvasói kommentekben úgy, mintha ostobák lennének, akik a megrendelést intézik, hiszen az új vonatok nem férnek a Déli és Kelenföld közötti alagútban, Kőbánya-Kispesten, az esztergomi vonalon.

Nézzük akkor a tényeket kérdés-felelet formájában!

Miért nagyobb a Kiss az eddigi vonatoknál?

Mert emeletes, a jármű nagy részén (a forgóvázak feletti területek kivételével) két fedélzeten foglalhatnak helyet az utasok. Mindkettőben kétméteres a belső magasság, ehhez képest nem is sok, hogy a jármű csak 31 centiméterrel magasabb a Kiss egyszintes rokonánál, a nálunk is jól ismert Flirtnél.

Valóban nem fér be a Kiss a Déli és Kelenföld közötti alagútba?

A „nem fér be” laikus megfogalmazás, de a Stadler emeletes motorvonata tényleg nem közlekedhet jelenleg a szóban forgó alagútban a kellő magasság hiányában. A vonat szerkesztési szelvényének teteje és a felsővezeték között ugyanis nincs meg a kellő védőtávolság. (Erre a helyre például az áramszedők miatt, de érintésvédelmi okból is szükség van.)

Tényleg olyan hülyék a MÁV-osok, hogy ez csak most derült ki, amikor Fehéroroszországban már javában készülnek a Kissjeink?